### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra DF**

Hvad vil vi gerne opnå? Hvorfor stilles forslaget?

Problemet med henkastet affald i Århus er desværre stort, og affaldet skæmmer over hele kommunen og er desuden skadeligt for natur og miljø. Der er mange steder, hvor der er relevant at sætte ind i forhold til at mindske svineriet.

En oplagt indsats er at sikre, at de borgere, som rent faktisk gerne vil bidrage til en ren by ved at smide deres skrald i skraldespanden, også har mulighed for det. Desværre er manglen på skraldespande i nogle områder af Århus udbredt, ligesom der ofte ses skraldespande der er overfyldte med det resultat at vinden, fugle, rotter eller endda ræve tømmer skraldespandens indhold ud i den omkringliggende miljø og natur. Det er yderst utilfredsstillende, at affald som borgere i god intention smider i skraldespanden, alligevel ender i naturen, fordi de nuværende kommunale skraldespande er utidssvarende. Dansk Folkeparti foreslår derfor, at der afsættes midler til flere, større og mere intelligente skraldespande (fx automatisk besked om tømning).

Som tidligere foreslået af Dansk Folkeparti, så ønsker vi også en ekstra indsats i forhold til indsamling af affald og rengøring af byen udført at borgere på kontanthjælp. Der er her ikke tale om arbejde som erstatter nuværende arbejdsopgaver eller oprettelse af nyttejobs eller andre former for beskæftigelse, men kort og godt, at kontanthjælpsmodtagere som modsvar for deres ydelse skal hjælpe med at sikre et rent og pænt Århus.

Dansk Folkeparti foreslår konkret aktivering mindst 20 timer om ugen til kontanthjælpsmodtagere som ikke er i anden aktivering. Med forslaget igangsættes også et socialt projekt for at hjælpe de berørte borgere med at komme videre i livet og væk fra offentlig forsørgelse. Borgerne lærer at stå op om morgenen og passe et arbejde og være en del af et fællesskab. For de borgere, som har ikke-dansk oprindelse vil det også gavne deres danskkundskaber og det øge deres chancer for at blive integreret i det danske samfund.

Kontaktperson fra partiet: Jarl Bruun

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.